b'\n_START_ARTICLE_\nDaniel Myr\xc3\xa9en\n_START_PARAGRAPH_\nDaniel Johan Myr\xc3\xa9en (10. toukokuuta 1782 Lerbo, Ruotsi \xe2\x80\x93 29. joulukuuta 1831 Helsingin maalaiskunta) oli suomalainen Turun akatemian ja Keisarillisen Aleksanterin yliopiston professori ja rehtori.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMyr\xc3\xa9enin vanhemmat olivat Nyk\xc3\xb6pingin hospitaalin taloudenhoitaja, l\xc3\xa4\xc3\xa4ninkamreeri Daniel Myr\xc3\xa9en (k. noin 1826) ja Ester Thavenius. H\xc3\xa4n k\xc3\xa4vi Str\xc3\xa4ngn\xc3\xa4sin lukiota vuodesta 1796 ja p\xc3\xa4\xc3\xa4si ylioppilaaksi Uppsalassa 1802. Myr\xc3\xa9en valmistui Uppsalan yliopistosta filosofian maisteriksi ja molempien oikeuksien kandidaatiksi 1806, molempien oikeuksien lisensiaatiksi 1808 ja molempien oikeuksien tohtoriksi 1810. H\xc3\xa4n oli Svean hovioikeuden auskultanttina 1808._NEWLINE_Myr\xc3\xa9en oli Uppsalan yliopiston konsistorin amanuenssina vuodesta 1807 ja h\xc3\xa4n meni oikeusrevision palvelukseen 1809. H\xc3\xa4n toimi Uppsalan yliopiston kotimaisen ja roomalaisen lainopin dosenttina vuodesta 1809 ja konsistorin kanslistina vuodesta 1811. H\xc3\xa4nest\xc3\xa4 tuli Turun akatemian ja my\xc3\xb6hemmin Aleksanterin yliopiston talous- ja kauppaoikeuden professori 1812 sek\xc3\xa4 kansa- ja valtio-oikeuden sek\xc3\xa4 kansantalouden professori 1829. Myr\xc3\xa9en toimi yliopiston rehtorina Turussa 1817\xe2\x80\x931818 ja yliopiston siirrytty\xc3\xa4 Turun palon j\xc3\xa4lkeen Helsinkiin rehtorina Helsingiss\xc3\xa4 1828\xe2\x80\x931829._NEWLINE_Myr\xc3\xa9en omisti Jaakkolan tilan Naantalin Luonnonmaalla. H\xc3\xa4n kuoli joulukuun lopulla 1831 koleraan Helsingin pit\xc3\xa4j\xc3\xa4n Talissa ollessaan siell\xc3\xa4 perheens\xc3\xa4 kanssa joulun vietossa._NEWLINE_Myr\xc3\xa9en oli naimisissa vuodesta 1819 Sofie Esperance Bonsdorffin (k. 1887). kanssa.'